WUD Tallinn 2018 konverentsi kokkuvõte
Sel korral tõi Maailma kasutatavuse päeva konverents kokku üle 400 disaineri, kasutajakogemuse eksperdi, turundaja, IT-arendaja ja innovaatiliste teenuste huvilise. Päeva kestel toimunud ettekanded puudutasid uudseid lahendusi digitoodete ja teenuste kasutajakogemuse valdkonnas, aga ka organisatsioonide innovatsioonis ja poliitikate kujundamises.
Konverentsipäeva avas Tallinna Ülikooli Digitehnoloogiate instituudi Arvutitunnetuse dotsent Aleksander Väljamäe kunsti ja teadust ühendava performance’iga “Multimodal Brain Orchestra”, mis pani mõtlema selle üle, kuidas tehnoloogia mõjutab kommunikatsiooni ja ülepea inimeseks olemist ja kas neurotehnoloogia loob silla inimeste ja arvutite vahele.
Järgnenud konverentsipäeval arutlesid esinejad mh selle üle, kuidas disainida kaasavaid, eetilisi ja esteetilisi tehnoloogiaid, kuidas luua tulusamaid, lihtsamaid ja huvitavamaid teenuseid, milliseid raamistikke ja tööriistu pakub disaini- ja ärivaldkonnale psühholoogia ja miks on oluline töötada multidistsiplinaarsetes tiimides kogu arendusprotsessi vältel.
Osalejate tagasiside põhjal olid kõige paremad ettekanded:
1. Data driven UX in the dark (Tomasz Pieta. Booking.com)
2. The power of Creative Confidence (Emily Hinks, Mischief Makers)
3.- 4. Ends. Why they are vital. And what you can do about it. (Joe Macleod. andEnd)
3. - 4. The science of design (Lauren Kelly. Behaviour Studio)
Aitäh kõigile tagasiside andjatele!
Loosisime teie seast välja ka tasuta piletite saajad järgmise aasta konverentsile ning oleme võitjatega ühendust võtnud.
Töötoad
Kolmapäevast laupäevani toimusid erinevad töötoad.
Helen Jobi workshopis „Future forecasting for brands“ õpiti erinevate meetodite abil tulevikutrende ette aimama ja ära kasutama.
Joe Macleodi töötoas „Introducing Ends“ tutvustati täiesti uut vaatenurka klienditeekonna disainile ja klientide sidustamisele. Osalejad said kaasa rea meetodeid, kuidas lõpetada projekti ja kliendisuhet nii, et see oleks meeldiv ja tähenduslik kõigile osapooltele.
Claire-Lise Bengué „What’s in it for me, Adobe XD“ oli väga praktiline käed-külge töötuba, mille käigus õpiti läbi reaalse prototüübi tegemise Adobe XD kõige uuemat versiooni kasutama.
Emily Hinks õpetas „Collaborative Creativity“ töötoas nägema ja ära kasutama loovuse tõeliselt võimsat potentsiaali. Loovus on muskel ja üks viis seda lihast treenida on läbi mängu.
Jon Barnes’i „How to design resilient and honest organisations“ töötuba pani osalejad mõtlema selle üle, kuidas luua organisatsioone, kus kõigil on hääl.
John Moriarty jagas „Designing human-centric artificial intelligence“ töötoas meetodeid tehisintellekti disainiks.
Lauren Kelly „Behavioural Design“ õpetas praktiseerima käitumuslikku disaini.
Esinejad ja töötubade läbiviijad:
- · Emily Hinks (Meeskondade ja ettevõtete loovuse äratamise ja positiivse tiimidünaamika tekitamise ekspert. Mischief Makers.)
- · Lauren Kelly (Disainipsühholoog ja käitumusliku disaini praktiseerija. Behaviour Studio.)
- · Jon Barnes (Paindlike ja ausate organisatsioonide ehitaja. Flux.am),
- · John Moriarty (Interaktsioonidisainer. Fjord at the Dock – Dublin)
- · Janno Killing-Jaago (Disainer ja disainisüsteemide looja/konsultant. Trinidad Wiseman)
- · Hugo Silva (Innovaator. PLUX - Wireless Biosignals, S.A.)
- · Tomasz Pieta (Kasutajakogemuse disainer. Usub, et andmed ja testid ise ei räägi. Booking.com)
- · Petyo Budakov (3D digitaalmeedia ja brändingu ekspert. Õppejõud. New Bulgarian University)
- · Aaron Quigley (Inimese ja tehnoloogia vahelise interaktsiooni õppejõud. University of St Andrews in Scotland)
- · Helen Job (Tulevikutrendide konsultant)
- · Luís Miguel Girão (Artshare, the NATO Art Expert)
- · Joe Macleod (andEnd).
Peagi avaldame ka ettekannete videosalvestised!
JÄRELPIDU Pudelis
Ka sel korral toimus järelpidu Telliskivi loomelinnakus gurmeeõlle baaris Pudel.
Kohtumiseni WUDil 2019!
WUD Tallinn 2019 toimub 22. novembril Tallinna Kultuurikatlas.
Esinejate osas on oodatud ka sinu ettepanekud. Kui tead tipptasemel esinejaid, kes WUDi sihtrühma ja formaadiga väga hästi haakuvad, siis anna nendest meile teada. Äkki saame nad Eestisse tuua.
Kui soovid järgmisel aastal kaasa lüüa või üritust toetada, siis võta ühendust Tiinaga: email@example.com
Sündmust korraldasid:
Toetajad:
Kasutatavuse päeva (World Usability Day) tähistatakse kõikjal üle maailma ning sellega pööratakse tähelepanu kasutajasõbralikkuse olulisusele IKT ja ka teiste valdkondade arendustöös. WUD Tallinna konverents on Baltimaade suurim kasutajakogemuse disaini sündmus.